’n Regte, egte veldryvoertuig(Foto: Brendon Staniforth) Al ry daar derduisende sportnutsvoertuie daarbuite rond, is min van hulle egte veldryvoertuie. Hulle spog met effe beter grondvryhoogte – maar as die grondpad kwaai raak of die bos té dig, dan raak die gewone sportnuts se talent op. Daar is dan ŉ handjievol sportnutsvoertuie wat met vierwielaandrywing spog. Al die mediumgrootte sportnutsvoertuie is op die teerpad eerder ŉ voorwielaangedrewe sportnuts, maar met slim tegnologie kan hulle dan wanneer nodig wringkrag na die agterwiele stuur. Een van dié soort is die nuwe Land Rover Discovery Sport. (Foto: Verskaf) Land Rover het nóú die ontwerp van die Discovery mooi in die kol. Dis ŉ aantreklike ryding, en sy proporsies pas netjies. Dis wel aan die binneruim waar Land Rover ŉ puik balans tussen tegnologie en ontwerp slaan. Die binneruim is gepeper met tegnologie, maar hoe ŉ mens alles met daai tegnologie integreer, is slim. Daar is net twee draaiknoppe op die konsole, en twee op die stuurwiel. Hul funksies verander na gelang van watse afdeling jy mee besig is. Die Discovery Sport het ŉ opsie vir ŉ derde ry sitplekke om sewe sitplekke te bied. (Foto: Brendon Staniforth) Die Sport het ŉ hele paar truuks in sy mou. Vierwielaandrywing is een, maar dít gepaard met Land Rover se Terrain Response-stelsel – maak van die klein Disco ŉ ware veldryvoertuig. Land Rover het wel ŉ reusehaas uit die hoed geruk met die D180-viersilinder-turbodieselenjin. Die enjin bied 132 kW en 430 Nm … maar dit is nie wat belangrik is nie. Die verfyning van die enjin staan kop en skouers bó die meeste van sy mededingers uit. Daar is amper geen dieselgeraas nie, en die enjin sit verskriklik glad aan en af. Op die oop pad bied die Discovery Sport ongeëwenaarde gemak. Die Disco reis verskriklik stil en gemaklik. Dit maak van reistogte op die oop pad bitter ligte werk. (Foto: Verskaf) Teen 120 km/h op ŉ heen-en-weer-trippie van 500 km die afgelope langnaweek het die Land Rover Discovery Sport D180 SE R-Dynamic 7.4 ℓ/100 km gehandhaaf. Die ritgehalte is lieflik soepel, en die binneruim is fantasties geïsoleer teen geraas. Die Discovery Sport bied ŉ fantastiese veiligheidspesifikasievlak. Daar is sewe lugsakke, ABS, EBD, vastrap en stabiliteitsbeheer. Die Discovery Sport is amper twee voertuie. Die ekonomiese stadsverkeer-trotserende gesinsmotor … en die uiters bekwame veldryvoertuig. Ons het tydens die bekendstelling ŉ klein voorsmakie gekry van die Discovery Sport se 4×4-vernuf. (Foto: Brendon Staniforth) Ek’t meer tyd met hom nou op die plaas deurgebring – en die Sport is baie meer bekwaam as wat jy verwag. Selfs waar jy sou verwag dat jy laestrek sou benodig, kan die Disco Sport steeds sy man staan. Die Terrain Response-stelsel het verskeie modusse vir modder, rotse, gras, sneeu en sand. Die sandmodus maak kinderspeletjies van diep, dik sand. Land Rover voer al hul produkte in, en ongelukkig slaan Jan Taks hulle bitter hard. Hulle is uitgelewer aan die regering en kry geen uitvoerkrediete om die invoere teen te verreken nie. ŉ Nare wisselkoers dra ook by tot die probleem. Vir diegene wat dit kan bekostig – dis ŉ lieflike voertuig wat uiters bekwaam is. Gaan toetsbestuur self een – jy sal verbaas wees. Die reeks lyk só: Die reeks word gedek deur ŉ 5 jaar/100 000 km-waarborg en omvattende instandhoudingsplan. Die kompetisie lyk só: 5 jaar/90 000 km- diensplan 3 jaar/75 000 km- omvattende instandhoudingsplan 3 jaar/90 000 km- diensplan 5 jaar/90 000 km- diensplan 5 jaar/100 000 km- omvattende instandhoudingsplan 5 jaar/100 000 km- omvattende instandhoudingsplan 5 jaar/100 000 km- omvattende instandhoudingsplan Hier is ŉ magdom mededingers. Die X-Trail en Outlander is die enigstes wat sewe sitplekke bied. Slegs die Forester en Jeep het beroemde 4×4-aandrywingstelsels. Gaan toetsbestuur beslis die Land Rover as dit binne jou vuurmaakplek is.